THCOM กับ สตรีเหล็กแฉทุกวัน ทันเกมหุ้น
ผลประกอบการงวดสิ้นปี 2558 ของบริษัท ไทยคม จำกัด (มหาชน) หรือ THCOM ผู้ประกอบธุรกิจดาวเทียมสื่อสารเชิงพาณิชย์รายเดียวของไทย ออกมาแล้ว ปรากฏว่าดีเกินคาดชนิดพลิกความคาดหมาย แม้ว่าไตรมาสสุดท้ายของปี จะเป็นช่วงเวลาเปลี่ยนผ่านผู้บริหารสูงสุดก็ไม่ได้มีปัญหาอะไรรบกวน
12 ก.พ. 2559

ผลประกอบการงวดสิ้นปี 2558  ของบริษัท ไทยคม จำกัด (มหาชน) หรือ THCOM ผู้ประกอบธุรกิจดาวเทียมสื่อสารเชิงพาณิชย์รายเดียวของไทย ออกมาแล้ว ปรากฏว่าดีเกินคาดชนิดพลิกความคาดหมาย แม้ว่าไตรมาสสุดท้ายของปี จะเป็นช่วงเวลาเปลี่ยนผ่านผู้บริหารสูงสุดก็ไม่ได้มีปัญหาอะไรรบกวน
รายงานตัวเลขกำไรสุทธิ 2,122 ล้านบาท คิดเป็นการเติบโต 33% โดยเฉพาะในช่วงไตรมาที่ 4 ที่โตมากเป็นพิเศษ ในขณะมีรายได้เท่ากับ 3,294 ล้านบาทเพิ่มขึ้น 5%
อัตรากำไรสุทธิที่มากถึง  64.42% ถือเป็นความโดดเด่นชนิดยอดเยี่ยมชนิดทิ้งทวนทีเดียว
กำไรที่โดดเด่น มาจากกำไรปกติ แต่ก็มีส่วนอื่นๆมาผสมอยู่ด้วยนับแต่ 1) ส่วนแบ่งกำไรจากเงินลงทุนร่วมค้าในธุรกิจโทรศัพท์ของ แอลทีซี ในประเทศลาวที่เพิ่มขึ้น 26% เท่ากับ 194 ล้านบาท 2) หักลบด้วยตัวเลขขาดทุนจากอัตราแลกเปลี่ยนราว 500 ล้านบาทจากการอ่อนค่าของดอลลาร์ 3) หักกลบด้วยบันทึกผลขาดทุนจากการด้อยค่าความนิยมของธุรกิจสื่อโฆษณาผ่านสมุดโทรศัพท์หน้าเหลือง
มีคำถามว่า กำไรปีก่อนมากขนาดนี้  ปีนี้จะทำได้เหมือนเดิมอีกหรือไม่ คำถามนี้ นักวิเคราะห์คงได้รับรู้จากการนั่งฟังผู้บริหารบริษัท ในวันที่ 23 ก.พ. นี้ เพื่อให้ซักไซ้ว่า ปัจจัยสำคัญคือ ยอด Presale ของไทยคม 8 ที่จะยิงเข้าสู่วงโคจรของโลกในครึ่งแรกของปีนี้ จะมีพัฒนาการของรายได้เพิ่มขึ้นจากระดับ 13% หรือไม่  ถ้าไม่โตกว่าอัตราดังกล่าว ถือว่าไม่เติบโต
ความกังวลของนักวิเคราะห์ต่ออนาคตของ THCOM อยู่ที่มีข้อมูลทำนองว่า ยอด Presale ของดาวเทียมไทยคม 8 ยังคงอยู่ในระดับต่ำที่ราว 10% (ในอดีตก่อนยิงดาวเทียมจะมียอด presale ราว 50%) เพราะปัญหาใหญ่คือ ภาวะเศรษฐกิจระดับโลกที่อ่อนแอนั่นเอง
เพียงแต่เบื้องต้นนี้ ก็มีคนพยายาม “โลกสวย”ด้วยการประเมินว่า ถึงเวลาซื้อรอบใหม่อีกครั้ง  ด้วยเหตุผล 3 ข้อ
2 ข้อแรก เป็นเหตุผลเฉพาะหน้าคือ 1) ราคาหุ้นปัจจุบันซื้อขายที่ P/E และ EV/EBITDA ล่วงหน้าเพียง 11.7 เท่าและ 5.7 เท่าตามลำดับ ต่ำกว่าค่าเฉลี่ยในอดีตที่ซื้อขายระดับ  P/E 20 เท่า และ EV/EBITDA9 เท่าตามลำดับ  2) การประกาศจ่ายปันผลประจำปี 2015 ที่ 0.65 บาท/หุ้น คิดเป็น Dividend Yield 2.5% ถือว่าคุ้มค่า
ส่วนข้อสุดท้ายเป็นเหตุผลในระยะกลาง เพราะในปี 2559 จะยังเติบโตกว่าเดิมอีก ทั้งจากธุรกิจดาวเทียมที่มีการเติบโตเพิ่มขึ้น รวมถึงเทคโนโลยี HD/4K ที่เริ่มเข้ามาแทนที่ระบบ SD และสามารถรับรู้รายได้จากดาวเทียมไทยคม 7 เต็มปีรวมถึงรายได้จากดาวเทียมไทยคม 8 ที่บริษัทจะยิงขึ้นสู่วงโคจรราวเดือนมี.ค.-พ.ค. 2559 และจะรับรู้รายได้ในช่วงครึ่งหลังของปี
มุมมองเชิงบวกและลบ รวมทั้งความกังวลล่วงหน้าของนักวิเคราะห์ เป็นเรื่องเข้าใจได้ เพราะใครก็อยากรู้ว่าวิสัยทัศน์ของทีมบริหารปัจจุบันที่นำโดยซีอีโอคนใหม่นายไพบูลย์ ภานุวัฒนวงศ์ อดีตหัวหน้าคณะผู้บริหารด้านเทคนิค ที่เพิ่งผ่านช่วงฮันนีมูนมาหมาดๆ จะสามารถ “สวมรองเท้า” ที่ทิ้งไว้เดิมของคนเก่าอย่าง นางศุภจี สุธรรมพันธุ์ ซึ่งลาออกไปเมื่อครบวาระการทำงานตามสัญญาใจ เกิน 3 ปี เพื่อ “เติมความฝันของตนเอง” กับธุรกิจโรงแรมใน บริษัท ดุสิตธานี จำกัด (มหาชน) หรือ DTC
สำหรับซีอีโอคนปัจจุบัน เป็นคนเก่าแก่ของ THCOM ถือว่ามีความสามารถไม่เบาทีเดียว ได้ชื่อว่ารอบรู้อย่างยิ่งในธุรกิจดาวเทียมคนหนึ่ง แต่เพิ่งจะเปล่งราศีเป็น “ดาวประกายพฤกษ์”ในยามนี้เท่านั้น
อนาคตของ THCOIM ยามนี้ และอนาคตอันใกล้ อาจจะสวยงามเพราะปลอดปัญหาใหญ่โตแบบในอดีต แต่กว่าจะมาถึงวันนี้ได้ ต้องยอมรับกันว่า ส่วนหนึ่งเป็นเพราะฝีมือระดับนางศุภจี …อย่างไม่อาจปฏิเสธได้
ประสบการณ์ทำงานใน “ไอบีเอ็ม” กว่า 22 ปีของนางศุภจี โดดเด่น จนนายสมประสงค์ บุญยะชัย แห่งกลุ่มอินทัชไปเชิญชวนมาเริ่มงานอย่างเป็นทางการ ตั้งแต่วันที่ 1 สิงหาคม 2554
นางศุภจีเข้ามาจัดการกับภาระหนัก 3 ประการของ THCOM ยามนั้นพร้อมกันคือ 1) ผลประกอบการขาดทุนยาวนานหลายปีติดต่อกัน 2) ถูกแรงกระแทกทางการเมืองแทรกแซงจนภาพลักษณ์เสียหาย 3) การบริหารจัดการภายในอยู่ในช่วงเปลี่ยนผ่าน ซึ่งเป็นงานยากระดับ “บาปของซีสซิฟัส” ในตำนานกรีกโบราณทีเดียว
ด้วยฝีมือระดับ “สตรีเหล็ก” นางศุภจี ทำการเปลี่ยนแปลง THCOM รอบด้าน ทั้งการสร้างภาพลักษณ์ขององค์กรที่ทำธุรกิจข้ามชาติ การโรดโชว์ทำความเข้าใจกับนักวิเคราะห์ เพิ่มสัดส่วนการถือหุ้นของนักลงทุนสถาบัน ฯลฯ แต่ที่สำคัญสุดคือ พลิกฟื้นการดำเนินงานจากขาดทุนสุทธิ มาเป็นกำไรสุทธิได้ในปีที่สองเท่านั้น
สิ้นงวดบัญชี ปี 2555THCOM มีกำไร 173.90 ล้านบาท ล้างขาดทุนสะสมจนเหี้ยน และกลับมาจ่ายปันผลให้กับผู้ถือหุ้นเป็นครั้งแรกในรอบ 7 ปี หลังจากปลดภาระตัดขายบริษัท เอ็มโฟน จำกัด เป็นบริษัทที่ดำเนินธุรกิจโทรศัพท์มือถือในกัมพูชาที่ไม่เคยทำกำไรออกไป
ผลประกอบการของไทยคมปีต่อๆมาก็เติบโตก้าวกระโดด โดยในปี 2556 สามารถสร้างรายได้รวมสูงถึง 8,286.13 ล้านบาท และมีกำไรสุทธิ  1,127.62 ล้านบาท หรือเติบโตมากถึง 548.3%  เพราะการปรับปรุงแผนการทำตลาด ที่เป็นผลให้ธุรกิจการแพร่สัญญาณโทรทัศน์ผ่านดาวเทียมของบริษัทเติบโตอย่างมากสร้างยอดขายให้กับไอพีสตาร์ ก้าวกระโดด และยังสามารถ ส่งดาวเทียมไทยคม 6 และไทยคม 7 ขึ้นสู่วงโคจร ต่อเนื่องตามแผน
เมื่อภารกิจลุล่วง ไม่เหลือรอยบาดแผลของอดีต นางศุภจีก็ถึงเวลาจากไปอย่างสง่างาม ทิ้งงานต่อให้นายไพบูลย์ รับช่วงเดินหน้าธุรกิจดาวเทียมครบวงจร รวมทั้งโครงการดาวเทียมไทยคม 8  สำหรับดาวเทียมไทยคม 9 และไอพีสตาร์ 2 บนรากฐานของยุคดิจิตอล
สตรีเหล็กจากไปแล้ว จากนี้ไป ก็ถึงบทพิสูจน์ “บุรุษเหล็ก” บ้าง…ส่วนราคาหุ้นของ THCOM จะเน้นไปที่เป้าหมายปีนี้ ระดับ 40 บาท จากการคำนวณรายได้บริษัทที่คาดว่าจะเติบโตสร้างจุดสูงสุดใหม่ ทำให้ราคามี upside (โดยประเมินจากวิธี DCF (WACC ที่ 9% และ Terminal Growth ที่ 3%) …จะเป็นไปได้หรือไม่…ต้องถามนักลงทุนในตลาดกันเอาเอง…อิ อิ อิ